
Egy lehetséges üzemszabályozási modell adaptációja Hajdúnánás példáján

Magyarország vidéki életterének az egyik legmeghatározóbb ágazata a mezőgazdaság, melyen belül a tradicionálisan kialakult önellátástól a profitorientált családi gazdaságokon keresztül egészen a nagybirtokokig minden gazdálkodási forma képviselteti magát. Azonban fontos megjegyezni azt, hogy Magyarországon nincs nyugat-európai értelemben vett üzemszabályozás rendszer, és ez nagymértékben megnehezíti a mezőgazdasági vállalkozások helyzetét.
A kutatás területe Hajdúnánás város, ahol a helyi gazdaságok területe, munkaerő-lekötése és profilja (főbb termesztett növények) alapján a saját kutatás keretében kidolgozásra kerül egyfajta üzemszabályozási modell. Ennek segítségével ágazatonként megállapítható egy minimális (életképességi) üzemméret, egy referencia-, valamint egy versenyképességi üzemméret, amelyek már egy fenntartható és fejleszthető gazdasági méretet jelentenek. Az új méretszabályozás mellett fontos, hogy egy gazdaság összes tárgyiasult erőforrása egy egységet alkosson, külön-külön csak úgy lehessen elidegeníteni az üzem egy területrészét, vagy termelési eszközét, hogy az a gazdaság fennmaradását ne veszélyeztesse.
A kutatás a francia és az olasz üzemszabályozási modellek alapján készül. Ez a két modell jó alapot szolgáltathat magyarországi alkalmazásra. A francia területalapú, és az olasz munkaerő-lekötés alapú szabályozás párhuzamos használata egymás kiegészítői. A foglalkoztatottság mértéke fontos szempont, ennek figyelembevételével határozhatóak meg a méretek, így jó eséllyel mérsékelhető a vidéki tér munkanélküliségi rátája.
A dolgozat célja tehát egy olyan szabályozási modell kidolgozása, ami települési szinten vizsgálva megkönnyíti a mezőgazdasági üzemek kialakítását és fennmaradását úgy, hogy a vidéki népesség foglalkoztatottsága a lehető legmagasabb szintű legyen.



